Недю Недев

Проф.д.с.н. Недю Недев е професор по овощарство, който развива дългогодишна научна дейност по проблемите на ореховата култура при наши условия и изследвания по проблема за вегетативното размножаване на ореха. Установява най-подходящите методи, срокове и подложки при присаждането на ореха. Работи по създаване и интродукция на орехови сортове и подложки, екологични проучвания, сортово-подложкови комбинации, сортоизучаване, използване възможностите на вътревидовата, контролирана и неконтролирана хибридизация и интродукция на чуждестранни сортове. През 1965 г. от него са създадени първите български орехови сортове, утвърдени от Държавната сортова комисия. Допринася за обогатяване на ореховия сортимент чрез кръстоски между наши и чужди сортове на широка основа. За първи път в България се създава богат хибриден фонд от 42 комбинации, от които след проучвания биват отбрани някои от новите орехови сортове. Други сортове са резултат от неконтролираната хибридизация - семеначета от свободно опрашени цветове с неизвестен бащин сорт. Разработва оригинална, лесно приложима и ефективна технология за производство на присадени орехови дръвчета на откритов питомник. От местните ресурси на обикновения орех са признати 8 сорта - Прославски, Дряновски, Перущински, Старозагорски, Джиновски, Сливенски, Кукленски и Извор 10. От хибридния фонд са признати 4 сорта - Любимец, Пловдивски, Райков и Васден. Отбрани са и 5 нови кандидат-сорта - Диамин, No549, No626, No1682 и No946, както и 5 форми на местните ресурси, подходящи за подложки - К-46, ИО-No5, ИД-No6, Горно Воден и Старозагорски No11. Повишава квалификацията си и обменя опит в Унгария, 1960 г. при акад. Порпаци Аладар и във Франция, 1966 г. при проф. Луиз Гаравел. Паралелно с научната си дейност - участва активно при внедряването на технологията за производство на присадени орехови дръвчета в страната и чужбина (Югославия, Северна Корея, Румъния, Турция и СССР - Молдовия). == Научни звания == От 1955 г. - младши научен сътрудник От 1965 г. - ст.н.с. II ст. От 1978 г. - ст.н.с. I ст. - професор == Научни степени == През 1968 г. - кандидат на селско-стопанските науки През 1973 г. - доктор на селско-стопанските науки == Публикации == Общо 214 броя публикации. 117 научни статии в списанията "Доклады академии наук в Болгарии“, "Градинарска и лозарска наука“, "Генетика и селекция“, "Селскостопанска наука“, "Научни трудове на ВСИ - Пловдив“ и "Известия на НИИО - Костинброд“. 97 научно-популярни статии в списания "Овощарство“, "Горско стопанство“, "Български плодове, зеленчуци и консерви“, "Международно селскостопанско списание и Садовотство“, "Кооперативно дело“, "Отечествен глас“ и др. Две методики - Методика за изучаване на растителните ресурси при овощните растения, Пловдив, 1979 г. и Методика по селекция на овощни сортове, Пловдив, 1984 г. == Награди == През 1969 г. - Лауреат на Димитровска награда за установяване на нова технология по присаждане на ореха и за създаване на нови ценни сортове орехи. Тази награда е присъдена за първи път в областта на овощарската наука. През 1976 г. - Орден "Кирил и Методий“ I-ва степен за научна и обществена дейност в областта на агробиологичната наука. През 1981 г. - Юбилеен медал "1300 години България“. През 1982 г. - Юбилеен медал "100 години Средно земеделско училище - Садово“ През 2002 г. - Грамота "50 години Институт по овощарство - Пловдив“ за принос по перспективното развитие на овощарството, състояние и мерки за подобряването му в Старозагорска област и грамота за оказване системна методична и друга помощ по овощарство на младите агробиолози от Пловдив и Варна.

Source: original